  Майя Бывальцева Удмуртиысь Сьӧлта ёросын 9 выль автобус маршрутъёс усьтӥзы. Со сярысь ивортӥзы элькунысь тӧролэн но кивалтэтлэн пресс-службазы. Эскерон вылысь ӵектосэз быдэстыны луиз транспортъя предприяти но ёрослэн администрациез валче ужамзылы луыса. Кызьы валэктӥзы тӧролэн но кивалтэтлэн пресс-службаязы, азьвыл калыкез нуон-ваён ужез нимаз адямиослы сётӥзы яке воксё дугдытӥзы вал. Та дыре элькунысь кӧня ке ёросъёсын калыкез нуон-ваёнэз радъямтэен сэрен гуртъёсын улӥсьёс ёрос центре ужаны, дышетскыны, эмъяськыны мыныны уг быгато. Калыкез автобусэн нуон-ваёнэз радъян ужпумез Удмуртиысь кивалтэт 2017-тӥ арын тулыс чакланы ӧдъяз. Гужем кутсконын Сьӧлта ёросысь кивалтӥсьёс пассажиръёсты нуон-ваёнъя мунципал контрактлэсь ӵектоссэ дасязы. 20-тӥ инвожоысен «Удмуртавтотранс» укмыс маршрутъёс усьтӥз: № 147 «Селты — Халды», № 149 «Селты — Валамаз», № 148 «Селты — Узи», № 146 «Селты — Сюромошур», № 126 «Селты — Югдон», № 129 «Селты — Копки», № 129 «Селты — Усть-Сюмси», № 145 «Селты — Кильмезь-Бия», № 131 «Селты — Гобгурт». Кызьы веразы пресс-службаын, транспорт предприяти мерлыко проезднойёсын капчиятонъёс сётыны но 2017-тӥ арын 1-тӥ куартолэзьысен 1-тӥ коньывуонозь пенсионеръёсты ӝыны дунын нуллыны дась. «Сьӧлта ёросын автобус маршрутъёсты выльысь усьтон — эскерон вылысь кылдытэм ӵектосэз быдэстон но транспорт пердприятилэн но муниципал кылдытэтысь администрацилэн валче ужамзы ласянь адӟем карымон луэ. Со гуртъёсын калыкез нуон-ваёнъя ужпумез сэрттон-пертчонлы инъет луыны кулэ, ми сое элькунысь мукет ёросъёсын но улонэ пыӵатыны оскиськомы», — пусйиз Удмуртиысь кивалтэтлэн тӧроезлэсь ужзэ быдэсъясь Виктор Савельев. Тегъёс: Мерлык Транспорт Автобус Удмуртия Сьӧлта  